ሓላፊ ርክብ ህዝቢ ሚኒስትሪ ሕርሻ ኣይተ ኣበራ ብዛዕባ እዚ እንትምልሱ፡ ኣምበጣ በረኻ ካብ ሓደ ሃገር ናብ ካልእ ሃገር ከምኡ እውን ካብ ሓደ ክልል ናብ ካልእ ክልል ዝጓዓዝ ምስ ምዃኑ፡ ኣብ ሓደ ክልል ጥራይ ዝስራሕ ኣይኰነን፤ የግዳስ ዋኒን መንግስቲ ፈደራል እዩ ይብሉ። ካብዚ ብምብጋስ እቲ ኣብ ኩለን ክልላት ኣብ ስራሕ ዝውዕል ዘሎ ቀረብ መከላኸሊ፡ ብመንግስቲ ፈደራል ከምዝቕረብ ዘሎ እዮም ዝዛረቡ። “እጃም ክልላት፡ ንህዝቢ ብምትሕብባር ልማዳዊ ሜላ መከላኸሊ ምትግባርን፡ ኣምበጣ ኣበይ ከባቢ ከምዘሎ ንፈደራል ሓበሬታ ምሃብን እዩ። ሚኒስትሪ ሕርሻ ድማ ነፈርቲ፣ ኬሚካል፣ ናውቲ መንፀጊ፣ ንመንፀጊ ዝኾና መካይንን ሰብ ሞያን እንከይተረፈ ብምቕራብ ኣብ ኩለን ክልላት ይሰርሕ ኣሎ” ኢሎም። እቲ ክልላት ዝጥቀማሉ ዘለዋ ንመከላኸሊ ዕስለ ኣምበጣ ዝውዕል ሃብቲ፡ መንግስቲ ፈደራል ዝመደቦ ምዃኑ ኣይተ ኣበራ ይዛረቡ። መንግስቲ ፈደራል ምስ ክልላት ተዋዲዱ ይሰርሕ ኣሎ እውን ኢሎም። መንግስቲ ፈደራል ንክልል ትግራይ እንታይ ሓጊዙ?
